MEDIEPLAN FOR ROL

Grunnlag for videre arbeid med mediestrategi, vedtatt på styremøte 15.03.2018

Orientering er en konkurranseidrett og mosjonsaktivitet som fører til kroppslig mestring, naturopplevelser og sosialt samvær. Gjennom året arrangerer vi en rekke aktiviteter i Ringeriksdistriktet, og vi deltar på konkurranser og samlinger i Norge og utlandet. Dette vil vi informere og referere om til egne medlemmer for å holde aktivitetsnivået i klubben ved like, og vi vil formidle det til publikum for å øke rekrutteringen til sporten. I fortellingene om O-sporten er det minst like viktig å ha med bilder som tekst. Orientering er en liten, vanskelig og nokså usynlig idrettsgren. Vi bekrefter gjerne den oppfatningen mange har om at orientering er en aktivitet der man kan gå en rolig tur i skogen og plukke bær og tur-o-poster samtidig, men vi vil også gjerne ha fram at orientering er en idrett der man konkurrerer om å løse de o-tekniske oppgavene raskest mulig. Begge disipliner har det til felles at de foregår utendørs med kart og kompass som hjelpemidler og på en ikke-tilrettelagt arena, som naturen er. Det gir fysiske og mentale utfordringer som skaper glede, spenning og mestring. Det budskapet vil vi gjerne spre til flere enn vår lille o-familie. Vi vil også få fram den unike bredden i alder og ferdighetsnivå som finnes i o-idretten. Både nybegynnere og verdensmestere deltar i samme konkurranse, og både barn, ungdom og superveteraner på 90+ ute i det samme terrenget og kanskje innom noen av de samme postene.

Hjemmeside [www.ringerike-o-lag.net](http://www.ringerike-o-lag.net)

Styret er ansvarlig for innholdet på hjemmesiden med en egen teknisk ansvarlig som velges på årsmøtet ( Sverre Graffer i 2018). Det er flere personer i klubben som kan legge ut oppslag. Hjemmesiden skal være vårt formelle organ der vi informere om klubben og vår aktivitet. Innholdet skal være oppdatert og lett tilgjengelig både for medlemmer og ikke-medlemmer.

**Dette skal finnes:**

* Navn, adresse og telefon til tillitsvalgte
* Aktivitetetskalender
* Opplysninger om medlemskap og kontingentsatser
* Lov for klubben
* Møtereferater
* Høringsuttalelser
* Retningslinjer for egenandeler, klubbmesterskap, hederstegn og innsatspokaler

Det er ikke noe mål om at det skal komme hyppige oppslag på hjemmesida, den kan godt ha et statisk preg, men den skal likevel være oppdatert og komme med ny informasjon. Noe stoff om turer og konkurranser vil komme både på hjemmesida og i andre sosiale media.

Tidligere hadde vi «Trollposten» som fysisk ble distribuert til alle medlemmer. I tillegg til faktainformasjon hadde Trollposten artikler fra årets begivenheter. Det kunne være fra Norwegian spring, , Tio-mila, Jukola, O-festivalen, Hovedløpet, O-troll-leir, KM, NM, EM, VM, Ringeriksløpet, Ringerikskarusellen og Blodslitet. Trollposten hadde ofte en ung redaksjon og bidragene kom fra

medlemmer i alle aldre. Hjemmesida kan godt ha med denne type stoff, og styret kan gi ungdommene i klubben reportasjeoppdrag.

Ringerikes blad

Vi har en annonseavtale med Ringerikes blad der de dekker alt unntatt momsen.

Vi bør annonsere mye i Ringerikes blad. Det er reklame at vår logo står i avisa. Publikum ser at vi finnes og at vi har tilbud i deres distrikt. Det høyner også selvfølelsen til medlemmene å se at vi har stor aktivitet, og det er lettere «å få med en venn» når man kan vise til en avisannonse. Den i klubben som er leder for et arrangement eller aktivitet er ansvarlig for å sette inn annonse.

**Dette skal annonseres:**

* Karuseller
* Ringeriksløpet og andre terminfestete løp
* Verdens orienteringsdag
* Klubbmesterskapet
* Årsmøtet
* Nybegynnerkurs
* Tur-orientering

Enda bedre reklame for oss er det når RB har artikler som forteller om vår idrett, for eksempel forhåndsomtale av løp, referat fra konkurranser, resultatlister eller portrettintervjuer med orienteringsløpere. Praksis viser at RB i liten grad driver oppsøkende journalistikk om våre aktiviteter. Det hender at de lager stoff hvis vi har spesielt store arrangementer, det hender de kjøper stoff av Erik Borg, og av og til får vi inn stoff som er sendt inn av våre medlemmer. Vi må fortsette å sende stoff til RB, be Erik Borg om å sende artikler og kontakte avisa om arrangementer. Styret med utvalgslederne har et spesielt ansvar her, eller vi ber noen av våre skriveføre medlemmer sende stoff.

Ringerikes blad har spalten «Det skjer» der dagens aktiviteter listes opp. Man legger inn elektronisk direkte i spalten, men er ikke garantert at alt kommer med. Vi bør bruke «Det skjer», det er god reklame. Alle som er ansvarlig for et arrangement oppfordres til å bruke spalten.

Ringerike blad er ikke bare en papiravis, de har også en nettutgave som ofte er fyldigere enn papiravisa. Vi bør sende inn så mye stoff som mulig og håpe at det kommer med som nettoppslag. Den som er leder eller er ansvarlig for et arrangement oppfordres til å gjøre dette.

Facebook og andre sosiale media

Vi har to FB-kontoer, én som er lukket og til internt bruk om oppmøte for dagens trening o.l., og én som er åpen der vi henvender oss mer til den store verden. Vi har ingen redaksjon for FB, alle som selv har en FB-konto kan skrive på begge våre FB-sider.

Vi ønsker oss stor aktivitet på FB: Oppfordring til å komme på trening, spørsmål om transport og samkjøring, informasjon om turer og løp med påmeldingsfrister, invitasjon til sosiale aktiviteter og aktiviteter som ikke har kommet med på aktivitetsplanen på hjemmesida m.m. FB skal være dynamisk og uformell. Alle i klubben bør være aktive på FB, det skal ikke være noen klar lederprofil på disse sidene.

Det sies at ungdommen har forlatt Facebook og at de nå er på andre sosiale medier som Instagram og særlig på Snapchat. Vi vil gjerne at de tar med seg orienteringsaktiviteten sine dit, og gjerne at de innlemmer oss voksne. Enn så lenge har hele styret men spesielt medlemmene i Trening- og rekrutteringsutvalget et ansvar for å oppfordre ungdommene til å poste bilder og tekst på FB-veggene til ROL.

Tiltak 2018

Lørdag 24.02.18 var det en oppgave som dreide seg om orientering i underholdningsprogrammet «Alle mot 1». I studio var det bygd opp en liten skog av grønne papptrær der en landslagsløper i landslagsdrakt, Håkon Jarvis Westergård, skulle stemple på 4 rød/hvite søyler. Han klarte runden på noen sekunder, seks kanskje, første gang han løp gjennom. Etterpå fikk han på seg briller som ga en optisk forvrengning som gjorde det helt umulig å ta imot en ball for eksempel. På nytt skulle han løpe gjennom «skogen». Oppgaven var å tippe hvor lang tid han kom til å bruke. De fleste tippa over ett minutt, men han brukte bare litt over 10 sekunder, 14 kanskje. Var dette orientering? Nei, vi kan vel ikke si det, men god reklame likevel for o-idretten. For en liten, vanskelig og nokså usynlig idrett er all PR god PR. Hva kan så vi gjøre av PR-stunts i vårt lokalmiljø? Kom med forslag.

**Forslag 1: Mediepremiering spesielt for ungdom** $<$ **21 år.**

Post ett eller flere bilder og/eller tekst (minimum tre setninger) på Ringerike o-lags Facebook-side eller hjemmeside av noe du har vært med på som har med orientering å gjøre: Leir, trening, bading etter trening, løpskonkurranse, pizzakveld, myrfotball, en som ser på TV fra et o-løp eller noe annet. Alle oppslag gir poeng og for hvert 5.poeng får du et kinogavekort. Hvis du ikke har noen i din nærhet som kan legge ut oppslag på hjemmesida, sender du det til live.ytrehus@gmail.com

Poeng gis sånn:

Bilde (uansett om det er ett eller flere) på FB = 1 poeng

Tekst på FB = 1 poeng

Bilde og tekst på FB = 2 poeng

Bilde på hjemmeside = 2 poeng

Tekst på hjemmeside = 2 poeng

Bilde og tekst på hjemmeside = 4 poeng

En liten artikkel/reportasje på hjemmesida = 5 poeng

**Forslag 2: Informasjonsansvarlig for klubben**

Det blir mye arbeid hvis utvalgene skal ta seg av mediedekningen, og det bør vurderes å gjenopprette Informasjonsutvalget/en informasjonsansvarlig, Inntil videre må AU koordinere hvem som sender inn stoff om hva til Ringerikes blad.